**PUČKO OTVORENO UČILIŠTE KNIN**

**4. gardijske brigade 11**

**- Upravno vijeće**

**KLASA: 007-02/25-01/05**

**URBROJ: 2182-1-39-01-25-6**

**Knin, 25.7.2025. godine**

**Zapisnik s trideset pete sjednice Upravnog vijeća Učilišta održane dana 25.7.2025. godine s početkom u 08:00 sati**

**DNEVNI RED**

1. **Utvrđivanje i usvajanje dnevnog reda za 35. sjednicu Upravnog vijeća Učilišta,**
2. **Rasprava i usvajanje zapisnika s prethodne 34. sjednice,**
3. **Razmatranje i usvajanje** **izvršenja proračuna za razdoblje od 1.1. do 30.6.2025. godine (izvjestiteljica Svjetlana Paić),**
4. **Donošenje odluke o imenovanju Sandre Žulj Cigić za ravnateljicu Pučkog otvorenog učilišta Knin,**
5. **Tekuća pitanja.**

U radu sjednice sudjelovali su članovi Upravnog vijeća Spomenka Martić i Sandra Ljubas. Članica Upravnog vijeća Jelena Kaić je opravdano odsutna. Na sjednici je prisustvovala i Sandra Žulj Cigić, ravnateljica koja je ujedno bila i zapisničarka. Na točki broj tri dnevnog reda sjednici se priključila izvjestiteljica Svjetlana Paić.

Dokumentacija za točke dnevnog reda je bila sadržana u privitku maila koji je predsjednica Upravnog vijeća Spomenka Martić poslala članovima prilikom pozivanja na sjednicu 24.7.2025.

**TOČKA 1.**

Svi prisutni članovi Upravnog vijeća su glasali s DA za usvajanje dnevnog reda za trideset petu sjednicu.

**TOČKA 2.**

Članovi Upravnog vijeća su jednoglasno usvojili zapisnik s prethodne 34. sjednice Upravnog vijeća.

**TOČKA 3.**

Izvjestiteljica Svjetlana Paić priključila se sjednici u 8:25. Rekla je da indeks realizacije općih prihoda i primitaka iz nadležnog proračuna iznosi 54,77 % , a odnosi se na plaće za zaposlene i doprinose za obvezno zdravstveno osiguranje. Indeks realizacije rashoda za redovnu djelatnost Učilišta iz vlastitih prihoda iznosi 14,42 %. Nadalje, Pučko otvoreno učilište Knin nije bilo u sudskim sporovima niti se zaduživalo na domaćem i stranom tržištu novca i kapitala. Također se nisu koristila sredstva fondova Europske unije. Izvjestiteljica je napomenula da je izvršenje odraz usvojenog financijskog izvješća s prošle sjednice Upravnog vijeća. Predsjednica je pitala ravnateljicu želi li ona nešto nadodati. Ona je odgovorila da je izvjestiteljica iznijela sve važne segmente vezane uz izvršenje proračuna. Također nije bilo dodatnih pitanja članova Upravnog vijeća te je ova točka dana na glasanje. Jednoglasno je usvojena i donesena je odluka o usvajanju polugodišnjeg izvršenja financijskog plana za 2025. godinu za interval od 1.1.2025. – 30.6.2025. godine.Svjetlana Paić je napustila sjednicu u 8:45.

**TOČKA 4.**

Članica Upravnog vijeća Sandra Ljubas uočila je da u dokumentu Rješenje o imenovanju ravnatelja Pučkog otvorenog učilišta Knin nije navedeno zadnje stečeno zvanje Sandre Žulj Cigić, na koju se Rješenje o imenovanju i odnosi. Umjesto završenog poslijediplomskog specijalističkog studija i titule univ. spec. paed. navedeno je ranije stečeno zvanje profesora pedagogije i filozofije. Nakon uočene pogrešno unesene razine obrazovanja Predsjednica Upravnog vijeća je reagirala telefonskim pozivom upućenim Pročelnici Upravnog odjela za lokalnu samoupravu i društvene djelatnosti Grada Knina te je upoznala s uočenim propustom. Pročelnica je u tom telefonskom razgovoru, kojeg su čuli svi nazočni, rekla da se radi o tehničkoj pogrešci koju je moguće ispraviti samo na sljedećoj sjednici Gradskog vijeća. Obzirom da je sljedeća takva planirana za mjesec rujan, a mandat ravnatelja ističe krajem mjeseca srpnja, tu ispravku nije moguće provesti u valjanom roku. Pročelnica je predložila da se u ugovoru o radu navede zadnje stečeno zvanje Sandre Žulj Cigić. Nakon telefonskog razgovora članovi Upravnog vijeća su se složili da nije moguće čekati sljedeću sjednicu Gradskog vijeća zbog ispravke. Ova točka je nakon toga dana na glasanje te je jednoglasno donesena odluka o o imenovanju ravnatelja Pučkog otvorenog učilišta Knin.Predsjednica Upravnog vijeća je napomenula da će se u danas donesenoj odluci o imenovanju ravnatelja Pučkog otvorenog učilišta Knin i ugovoru o radu, kojeg će ispred Upravnog vijeća Učilišta potpisati sa Sandrom Žulj Cigić, navesti njezino zadnje stečeno zvanje.

**TOČKA 5.**

Sandra Ljubas je upoznala prisutne s već poznatim planovima za rujan, na početku sljedeće školske godine. Radi se o provedbi programa obrazovanja za stjecanje temeljnih digitalnih vještina. Ravnateljica Učilišta je upoznala članove Upravnog vijeća da će, obzirom na zadnje stečeno zvanje, na sljedećoj sjednici tražiti podršku Upravnog vijeća u zahtjevu o povećanju plaće koji će biti upućen Gradu Kninu.

Predsjednica Upravnog vijeća je zaključila sjednicu 25.7.2025. godine u 09:30.

Zapisničarka: Predsjednica Upravnog vijeća:

Sandra Žulj Cigić Spomenka Martić